b"\n_START_ARTICLE_\nBertha Benz\n_START_SECTION_\nBiografia\n_START_PARAGRAPH_\nBertha Ringer va n\xc3\xa9ixer el 1849 a Pforzheim, Alemanya. El 1871 va invertir en el taller del seu prom\xc3\xa8s, Karl Benz, cosa que li permet\xc3\xa9 desenvolupar la primera patent d'autom\xc3\xb2bil. Estava en condicions de fer-ho per ser dona soltera, ja que despr\xc3\xa9s del casament amb Benz, i d'acord amb la llei vigent en aquells moments, Bertha va perdre el poder jur\xc3\xaddic per actuar_NEWLINE_El 20 de juliol de 1872 Bertha Ringer es va casar amb Karl Benz. Junts van tenir dos fills i tres filles: Eugen (1873), Richard (1874), Clara (1877), Thilde (1882) i Ellen (1890).\n_START_SECTION_\nPrimer viatge de llarga dist\xc3\xa0ncia en autom\xc3\xb2bil\n_START_PARAGRAPH_\nEl 5 d'agost 1888, sense dir-ho al seu marit i sense perm\xc3\xads de les autoritats, Bertha Benz va conduir un dels primers vehicles fabricats per  Benz Patents Motorwagen i es va convertir aix\xc3\xad en la primera persona a conduir un autom\xc3\xb2bil al llarg d'una dist\xc3\xa0ncia real, d'uns 106 km. En aquest viatge pioner l'acompanyaven els seus fills Richard i Eugen, de tretze i quinze anys. Fins a aquest viatge hist\xc3\xb2ric les dist\xc3\xa0ncies recorregudes per vehicles motoritzats havien estat molt curtes, sempre retornant al punt d'origen i amb l'ajuda de personal mec\xc3\xa0nic._NEWLINE_Tot i que el prop\xc3\xb2sit declarat del viatge era una visita a la seva mare, Bertha Benz tenia altres motius: el seu marit no havia tingut en compte la comercialitzaci\xc3\xb3 del seu invent de manera adequada i Bertha volia donar-li la confian\xc3\xa7a que les seves construccions tenien futur i demostrar que l'autom\xc3\xb2bil en el qual tots dos hi havien invertit fortament esdevindria un \xc3\xa8xit financer quan s'hagu\xc3\xa9s mostrat la seva utilitat al p\xc3\xbablic._NEWLINE_Durant el cam\xc3\xad, Bertha va haver de resoldre nombrosos problemes. El combustible que l'autom\xc3\xb2bil utilitzava era ligro\xc3\xafna, que nom\xc3\xa9s estava disponible a l'apotecari, pel que es va aturar a Wiesloch per comprar el combustible a la farm\xc3\xa0cia de la ciutat. Un ferrer va haver d'ajudar-la a reparar una cadena que s'havia trencat. Els frens tamb\xc3\xa9 van haver de ser reparats i, en fer-ho, Bertha Benz va inventar la guarnici\xc3\xb3 de fre. Tamb\xc3\xa9 va haver d'utilitzar una agulla llarga i recta per netejar el tub de combustible, que s'havia bloquejat, i a\xc3\xafllar un cable amb una lligacama. Va deixar Mannheim a l'alba i va arribar a Pforzheim poc despr\xc3\xa9s del vespre, on va notificar al seu marit l'\xc3\xa8xit del seu viatge per telegrama. Va conduir de tornada a Mannheim l'endem\xc3\xa0._NEWLINE_En el cam\xc3\xad, diverses persones es van espantar per l'autom\xc3\xb2bil i el viatge va aconseguir molt de ress\xc3\xb2, que era un dels objectius de Bertha. El viatge es va convertir en un esdeveniment clau en el desenvolupament t\xc3\xa8cnic de l'autom\xc3\xb2bil. La parella pionera va introduir diverses millores despr\xc3\xa9s d'aquesta primera experi\xc3\xa8ncia. Bertha va informar de tot el que havia succe\xc3\xaft pel cam\xc3\xad i va fer suggeriments importants, com ara la introducci\xc3\xb3 d'una marxa addicional per pujar els turons i la guarnici\xc3\xb3 de fre per a millorar la pot\xc3\xa8ncia de frenada.\n_START_SECTION_\nVida posterior\n_START_PARAGRAPH_\nEn 1944, al seu 95\xc3\xa8 aniversari, Bertha Benz va ser honorada amb el t\xc3\xadtol Honorable Senadora per la Universitat T\xc3\xa8cnica de Karlsruhe. Dos dies m\xc3\xa9s tard, Bertha Benz moria a la seva vila a Ladenburg, on Karl Benz havia constru\xc3\xaft el taller despr\xc3\xa9s d'haver-se traslladat al 1906 i establir Benz and Sons."